ΚΑΝΟΝΙΣΜΟΣ (ΕΚ) αριθ. 919/94 ΤΗΣ ΕΠΙΤΡΟΠΗΣ της 26ης Απριλίου 1994 για λεπτομέρειες εφαρμογής του κανονισμού (ΕΟΚ) αριθ. 404/93 του Συμβουλίου σχετικά με τις οργανώσεις παραγωγών μπανάνας

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΟΚ) αριθ. 404/93 του Συμβουλίου της 13ης Φεβρουαρίου 1993 για την κοινή οργάνωση της αγοράς στον τομέα της μπανάνας (1), όπως τροποποιήθηκε από τον κανονισμό (ΕΚ) αριθ. 3518/93 της Επιτροπής (2), και ιδίως το άρθρο 9,

Εκτιμώντας:

ότι ο κανονισμός (ΕΟΚ) αριθ. 404/93 προβλέπει διατάξεις σχετικά με τη δημιουργία οργανώσεων παραγωγών μπανάνας- ότι οι οργανώσεις αυτές πρέπει, για να αναγνωριστούν, να πληρούν ορισμένους ειδικούς όρους- ότι οι όροι αυτοί ορίζονται για να υπάρχουν εύλογες διαβεβαιώσεις ότι οι οργανώσεις αυτές με την έκταση και τη διάρκεια δραστηριότητάς τους, καθώς και τον τρόπο σύστασης και λειτουργίας τους, θα συμβάλουν στην επιδιωκόμενη βελτίωση των όρων παραγωγής και εμπορίας των μπανανών-

ότι οι απαιτήσεις που σκοπό έχουν να εξασφαλίσουν μια ελάχιστη σταθερότητα και δραστηριότητα των οργανώσεων παραγωγών, κυρίως όσον αφορά τον αριθμό των μελών και τον όγκο παραγωγής, πρέπει να καθοριστούν σε συνάρτηση με την πολυμορφία των διαρθρώσεων των περιοχών παραγωγής της Κοινότητας-

ότι, λαμβάνοντας υπόψη τον ίδιο στόχο για σταθερότητα και αποτελεσματικότητα, είναι αναγκαίο, αφενός, να προσδιοριστούν τα αναγκαία μέσα και εξοπλισμοί που οι οργανώσεις παραγωγών πρέπει να θέσουν στη διάθεση των μελών τους και, αφετέρου, να προσδιορισθεί η φύση των κανόνων που οι οργανώσεις πρέπει να θεσπίσουν και να επιβάλουν στα μέλη τους για να επιτευχθούν οι στόχοι των αναγνωρισμένων ενώσεων κατ' εφαρμογή της κοινοτικής νομοθεσίας-

ότι η εφαρμογή των ειδικών μέτρων που είχαν ληφθεί από το Συμβούλιο, καθώς και των μέτρων του παρόντος κανονισμού, συνεπάγεται την επιτακτική υποχρέωση εκ μέρους της οργάνωσης παραγωγών να διαβιβάσουν ακριβείς πληροφορίες σύμφωνα με ένα χρονοδιάγραμμα που θα καταρτιστεί από την αρχή την οποία θα ορίσει το κράτος μέλος, προκειμένου να επιτραπεί στην τελευταία να παρακολουθεί την εκτέλεση των υποχρεώσεων που είχαν ορισθεί στη σύμβαση από την οργάνωση παραγωγών, για την αναγνώριση- ότι είναι αναγκαίο, επιπλέον, να καθοριστούν οι έλεγχοι που επιβαρύνουν το κράτος μέλος, καθώς και οι αναγκαίες ανακοινώσεις για την παρακολούθηση της εφαρμογής των προαναφερόμενων διατάξεων-

ότι πρέπει να καθοριστούν οι διατάξεις που εφαρμόζονται στις ομάδες παραγωγών που αναγνωρίσθηκαν βάσει του κανονισμού (ΕΟΚ) αριθ. 1360/78 του Συμβουλίου της 19ης Ιουνίου 1978 περί των ομάδων παραγωγών και των ενώσεων αυτών (3), όπως τροποποιήθηκε τελευταία από τον κανονισμό (ΕΚ) αριθ. 3669/93 (4), και έτυχαν του καθεστώτος ενισχύσεως για τη σύσταση και τη διοικητική λειτουργία που ορίσθηκε από το τελευταίο-

ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχείρισης Μπανανών,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Τα κράτη μέλη χορηγούν την αναγνώριση που αναφέρεται στο άρθρο 5 του κανονισμού (ΕΟΚ) αριθ. 404/93 στις οργανώσεις και ομάδες παραγωγών, ονομαζόμενες κατωτέρω "οργανώσεις παραγωγών", η οικονομική δραστηριότητα των οποίων αφορά την παραγωγή και την εμπορία των νωπών μπανανών, και που ανταποκρίνονται στους όρους του άρθρου 5 του προαναφερόμενου κανονισμού καθώς και στους όρους του παρόντος κανονισμού.

Οι οργανώσεις παραγωγών που έχουν αναγνωρισθεί με βάση τον κανονισμό (ΕΟΚ) αριθ. 1360/78, λαμβάνουν την αναγνώριση που αναφέρεται στο πρώτο εδάφιο όταν οι αρμόδιες αρχές διαπιστώσουν ότι η ιδρυτική τους πράξη και οι κανόνες λειτουργίας τους ανταποκρίνονται στις διατάξεις που αναφέρονται στο πρώτο εδάφιο.

Άρθρο 2

1. Οι οργανώσεις παραγωγών υποβάλλουν την αίτηση τους για ειδική αναγνώριση, στην αρμόδια αρχή που ορίζεται από το κράτος μέλος, συνοδευόμενη από την ιδρυτική τους πράξη και τις πληροφορίες που αναφέρονται στο παράρτημα ΙΙ τμήμα Α.

2. Η αρμόδια αρχή εξασφαλίζει με έλεγχο των εγγράφων και με επιτόπιους ελέγχους το αληθές των ανακοινούμενων πληροφοριών. Σε περίπτωση αμφιβολιών, προβαίνει στον κατάλληλο έλεγχο για να εξασφαλίσει την τήρηση των όρων που αναφέρονται στο παρόν άρθρο.

3. Η ειδική αναγνώριση χορηγείται εντός προθεσμίας 90 ημερών από την κατάθεση της αίτησης, με επιφύλαξη της προθεσμίας που δικαιολογείται από συμπληρωματικές έρευνες.

Άρθρο 3

1. Ο ελάχιστον όγκος παραγωγής εμπορεύσιμων μπανανών καθώς και ο ελάχιστος αριθμός παραγωγών τον οποίο πρέπει να δικαιολογούν οι οργανώσεις παραγωγών κατ' εφαρμογή του άρθρου 5 παράγραφος 1 στοιχείο β) του κανονισμού (ΕΟΚ) αριθ. 404/93, καθορίζονται στο παράρτημα Ι.

2. Για την εφαρμογή της παραγράφου 1, η παραγωγή που λαμβάνεται υπόψη είναι η μέση παραγωγή εμπορεύσιμης μπανάνας για το σύνολο των παραγωγών που είναι μέλη της οργάνωσης που ζητά την αναγνώριση κατά τη διάρκεια των τριών περιόδων εμπορίας που προηγούνται της αναγνώρισης.

Ωστόσο, σε περίπτωση που σε μια περιοχή παραγωγής σημειώθηκε μείωση της παραγωγής λόγω ειδικών κλιματολογικών συνθηκών κατά τη διάρκεια της περιόδου που αναφέρεται στο πρώτο εδάφιο, μπορεί να ληφθεί υπόψη η παραγωγή μιας ή περισσότερων περιόδων εμπορίας που προηγούνται των εν λόγω συνθηκών.

Άρθρο 4

Τα αναγκαία μέσα που τίθενται στη διάθεση των παραγωγών μελών ή που διαθέτει η οργάνωση παραγωγών για την επίτευξη των στόχων που αναφέρονται στο άρθρο 5 του κανονισμού (ΕΟΚ) αριθ. 404/93 περιλαμβάνουν τουλάχιστον εξοπλισμούς που προορίζονται:

- για εργασίες διαλογής, ταξινόμησης και συσκευασίας ενός δυναμικού που προσαρμόζεται στον όγκο παραγωγής των μπανανών που παραδίδεται από τα μέλη,

- στη διαχείριση της τεχνικής και εμπορικής δραστηριότητας,

- στην τήρηση μιας κεντρικής λογιστικής υπηρεσίας.

Άρθρο 5

Τα καταστατικά των οργανώσεων παραγωγών περιλαμβάνουν όσον αφορά την αποδοχή νέων μελών διατάξεις σύμφωνα με τις οποίες:

α) οι εγγραφές αρχίζουν να ισχύουν μόνον από την αρχή της περιόδου εμπορίας-

β) οι εγγραφές γίνονται αποδεκτές σε συνάρτηση με την πραγματική ή προβλεπόμενη ικανότητα εμπορικής δραστηριότητας της οργάνωσης-

γ) κάθε μέλος δεσμεύεται να προσχωρήσει στην οργάνωση παραγωγών κατά τη διάρκεια ελάχιστης περιόδου τριών ετών και να κοινοποιήσει γραπτώς την αποχώρησή του τουλάχιστον δώδεκα μήνες ενωρίτερα- ωστόσο για τις αναγνωρισμένες πριν από την 1η Ιανουαρίου 1995 οργανώσεις παραγωγών, η ελάχιστη περίοδος είναι δύο έτη-

δ) κάθε μέλος δεσμεύεται να τηρεί όλες τις υποχρεώσεις που υπαγορεύονται από την οργάνωση παραγωγών.

Άρθρο 6

1. Οι κανόνες που υπαγορεύονται από την οργάνωση παραγωγών κατ' εφαρμογή του άρθρου 5 παράγραφος 1 στοιχείο δ) του κανονισμού (ΕΟΚ) αριθ. 404/93 προβλέπουν τουλάχιστον:

α) για τη γνώση της παραγωγής, δηλώσεις από τους παραγωγούς των καλλιεργούμενων επιφανειών, προβλεπόμενο όγκο συγκομιδής καθώς και πραγματικά συγκομισθέντα όγκο παραγωγής-

β) όσον αφορά την παραγωγή, τον ορισμό, σε συνάρτηση με την εμπορική στρατηγική και τις αγορές, τις ποικιλίες μπανανών που πρόκειται να καλλιεργηθούν, να μετατραπούν ή να εκριζωθούν, τον ορισμό των τεχνικών καλλιέργειας που εφαρμόζονται και τη σταδιακή πραγματοποίηση της συγκομιδής-

γ) όσον αφορά την εμπορία, ελάχιστα κριτήρια ποιότητας, ταξινόμησης, συσκευασίας, παρουσίασης και σήμανσης.

2. Οι οργανώσεις παραγωγών προσανατολίζουν και βοηθούν τα μέλη τους για την ορθή εφαρμογή των κανόνων που υπαγορεύουν. Επιβάλλουν και ανάλογες κυρώσεις για τις διαπιστούμενες παραλείψεις.

Άρθρο 7

1. Το αργότερο την 1η Μαρτίου κάθε έτους και για πρώτη φορά το αργότερο την 1η Μαρτίου 1995, οι οργανώσεις παραγωγών ανακοινώνουν στις αρμόδιες αρχές τις πληροφορίες που αναφέρονται στο παράρτημα ΙΙ.

Τα κράτη μέλη μπορούν, εάν το κρίνουν αναγκαίο, να θεσπίσουν συμπληρωματικές διατάξεις για τα σημεία που αναφέρονται στο παράρτημα Ι τμήμα Β.

2. Η αρμόδια αρχή ανακοινώνει ετησίως στην Επιτροπή το αργότερο την 1η Μαΐου και για πρώτη φορά το αργότερο την 1η Μαΐου 1995, τον κατάλογο των αναγνωρισμένων ενώσεων παραγωγών μπανάνας στο έδαφός τους και, για κάθε οργάνωση παραγωγών, τις πληροφορίες που περιέχονται στο παράρτημα ΙΙ τμήμα Α.

3. Η Επιτροπή προβλέπει, σε συντονισμό με τα ενδιαφερόμενα κράτη μέλη, τη μεταφορά μηχανογραφικού υλικού για όλες ή ένα τμήμα των πληροφοριών που αναφέρονται στο παράρτημα ΙΙ.

Άρθρο 8

Η αρμόδια αρχή εξασφαλίζει τη νομιμότητα της δημιουργίας και λειτουργίας των οργανώσεων παραγωγών καθώς και το βάσιμο των πληροφοριών που αναφέρονται στο άρθρο 5 του κανονισμού (ΕΟΚ) αριθ. 404/93 και στο άρθρο 7 του παρόντος κανονισμού. Κάθε οργάνωση παραγωγών αποτελεί αντικείμενο επιτόπιου ελέγχου τουλάχιστον κάθε τρία χρόνια.

Άρθρο 9

Η αρμόδια αρχή προβαίνει στην αφαίρεση της αναγνώρισης όταν διαπιστώνει ανάλογα με την περίπτωση ότι:

- οι υποχρεώσεις που τίθενται από την κοινοτική ρύθμιση δεν πληρούνται,

- οι πληροφορίες που αναφέρονται στο άρθρο 5 του κανονισμού (ΕΟΚ) αριθ. 404/93 και στο άρθρο 7 του παρόντος κανονισμού δεν έχουν διαβιβασθεί σκόπιμα ή είναι σκόπιμα λανθασμένες.

Άρθρο 10

Η ενίσχυση για την ενθάρρυνση της σύστασης και για τη διευκόλυνση της διοικητικής λειτουργίας των οργανώσεων των παραγωγών, που αναφέρεται στο άρθρο 6 του κανονισμού (ΕΟΚ) αριθ. 404/93, δεν χορηγείται στις οργανώσεις παραγωγών που έτυχαν των ενισχύσεων που προβλέπονται στο άρθρο 10 του κανονισμού (ΕΟΚ) αριθ. 1360/78.

Άρθρο 11

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Απριλίου 1994.

Για την Επιτροπή

Rene STEICHEN

Μέλος της Επιτροπής

(1) ΕΕ αριθ. L 47 της 25. 2. 1993, σ. 1.

(2) ΕΕ αριθ. L 320 της 22. 12. 1993, σ. 15.

(3) ΕΕ αριθ. L 166 της 23. 6. 1978, σ. 1.

(4) ΕΕ αριθ. L 338 της 31. 12. 1993, σ. 26.

ΠΑΡΑΡΤΗΜΑ Ι

"" ID="1">Ισπανία (Κανάριοι Νήσοι)> ID="2">25> ID="3">5 000"> ID="1">Γαλλία:"> ID="1">- Γουαδελούπη> ID="2">100> ID="3">30 000"> ID="1">- Μαρτινίκα> ID="2">100> ID="3">30 000"> ID="1">Ελλάδα (Κρήτη και Λακωνία)> ID="2">4> ID="3">40"> ID="1">Πορτογαλία (Μαδέρα, Αζόρες και Αλγάρβη)> ID="2">5> ID="3">10">

ΠΑΡΑΡΤΗΜΑ ΙΙ

Τμήμα Β (συμπληρώνεται από το κράτος μέλος)

1. Κατάλογος των μελών

Επισυνάπτεται σε παράρτημα, για κάθε μέλος, τα ακόλουθα:

- όνομα, επίθετο,

- αριθμός και αύξων αριθμός κατάχρησης των αγροτεμαχίων που έχουν φυτευθεί με μπανάνες,

- επιφάνεια δενδροφυτειών, παραγωγή των αγροτεμαχίων που έχει συγκομισθεί και μέση απόδοση ανά εκτάριο, σύμφωνα με το σημείο 9 του τμήματος Α.

2. Κανόνες που υπαγορεύονται από την οργάνωση παραγωγών

Επισυνάπτεται σε παράρτημα αντίγραφο των κανόνων που αναφέρονται στο άρθρο 6.

3. Αγορές

3.1. Τρόποι πώλησης:

(να αναφερθεί ανάλογα με τη σημασία που έχει σε σχέση με τον κύκλο εργασιών σύμφωνα με την περίπτωση άμεσης πώλησης: πώληση με σύμβαση παράδοσης, πώληση επί προμηθεία, άλλες μορφές άμεσης πώλησης)

3.2. Προορισμοί:

(να αναφερθεί το ποσοστό)

Τοπική αγορά

Περιφερειακή αγορά

Εμπορία "ΕΚ"

Εξαγωγή προς τρίτες χώρες

Βιομηχανία μεταποίησης

Άλλοι

4. Χρηματοδοτική κατάσταση

Να επισυναφθεί το αποτέλεσμα του λογαριασμού εκμετάλλευσης

5. Γενικές συνελεύσεις

α) Να αναφερθεί το χρονοδιάγραμμα

β) Να επισυναφθούν τα πρακτικά του τελευταίου έτους.